ቻይና ለኢትዮጵያ ዘርፈ ብዙ ዕቅዶች ድጋፌ ይቀጥላል አለች
የቻይና ሕዝባዊ ብሔራዊ ኮንግረስ ፓርቲ ሊቀመንበርና የኮንግረሱ አፈ ጉባዔ ሊ ዣንሹ፣ በኢትዮጵያና በቻይና መካከል ላለው ዲፕሎማሲዊ ግንኙነትና ለኢትዮጵያ ዘርፈ ብዙ የልማት ዕቅዶች ቻይና የምታደርገው ድጋፍ ተጠናክሮ እንደሚቀጥል አስታወቁ፡፡ ሊቀመንበሩ ከረቡዕ ግንቦት 1 ቀን 2010 ዓ.ም. ጀምሮ ለይፋዊ የሥራ ጉብኝት በአዲስ አበባ በነበራቸው ቆይታ፣ ከፕሬዚዳንት ሙላቱ ተሾመ (ዶ/ር)፣ ከጠቅላይ ሚኒስትር ዓብይ አህመድ (ዶ/ር)፣ እንዲሁም ከሕዝብ ተወካዮች ምክር ቤት አፈ ጉባዔ ወ/ሮ ሙፈርያት ካሚልና ከፌዴሬሽን ምክር ቤት አፈ ጉባዔ ወ/ሮ ኬርያ ኢብራሂም ጋር ከመወያየታቸው በተጨማሪ፣ የብድርና የሰብዓዊ ዕርዳታ ስምምነትም ተፈራርመዋል፡፡በዚህም መሠረት ሐሙስ ግንቦት 2 ቀን 2010 ዓ.ም. ከፕሬዚዳንት ሙላቱ ጋር ውይይት ካደረጉ በኋላ የውጭ ጉዳይ ሚኒስትር ቃል አቀባይ አቶ መለስ ዓለም፣ ሊቀመንበሩ ቻይና ለኢትዮጵያ የምታደርገውን ሁለንተናዊ ድጋፍና ዕርዳታ አጠናክራ እንደምትቀጥል ማስታወቃቸውን ተናግረዋል፡፡  ፕሬዚዳንት ሙላቱ በበኩላቸው፣ የኢትዮጵያና የቻይና ወዳጅነትና አጋርነት ተጠናክሮ መቀጠል ይኖርበታል ማለታቸውን ቃል አቀባዩ አክለው ገልጸዋል፡፡ በተመሳሳይ ሊቀመንበሩ ከጠቅላይ ሚኒስትር ዓብይ ጋር ተገናኝተው በሁለትዮሽና በአኅጉራዊ ጉዳዮች ላይ ከመምከራቸው በተጨማሪ፣ የሁለቱ አገሮች ዘርፈ ብዙ የግንኙነት መስኮች ተጠናክረው እንዲቀጥሉም ተወያይተዋል፡፡ ከዚህ በተጨማሪ ሊቀመንበሩ ከቻይና ፕሬዚዳንት ዥ ዢንፒንግ የተላከ የጉብኝት ግብዣ ደብዳቤ ለጠቅላይ ሚኒስትሩ ያስረከቡ ሲሆን፣ ጠቅላይ ሚኒስትሩም ግብዣውን መቀበላቸውን የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትር አቶ አህመድ ሺዴ ገልጸዋል፡፡ ይህ በዚህ እንዳለ ኢትዮጵያና ቻይና የ250 ሚሊዮን ዶላር የብድር ስምምነት ተፈራርመዋል፡፡ ስምምነቱን የገንዘብና ኢኮኖሚ ትብብር ሚኒስትር ዴኤታ አቶ አድማሱ ነበበና በኢትዮጵያ የቻይና አምባሳደር ታን ጂን ተፈራርመዋል፡፡ ከብድሩ የሚገኘው ገንዘብ የመቀሌ ከተማን የንፁህ ውኃ ችግር ለመቅረፍ ለሚተገበረው ፕሮጀክት እንደሚውል ተገልጿል፡፡ የመቀሌ ከተማን የውኃ ችግር ለመቅረፍ በቻይናው ሲጂጂሲ ኩባንያ ሥራው በመካሄድ ላይ ነው፡፡ ከዚህ በተጨማሪም ቻይና ለሰብዓዊ ድጋፍ 16 ሚሊዮን ዶላር ስምምነት ተፈራርማለች፡፡ ኢትዮጵያና ቻይና ዲፕሎማሲያዊ ግንኙነት የጀመሩት እ.ኤ.አ. በ1970 ነው፡፡  